Rekordgetal Suid-Afrikaners help strande skoonmaakVrywilligers maak Strandfontein skoon (Foto: Verskaf) Die afgelope naweek het meer Suid-Afrikaners as ooit tevore aan die 21ste Internasionale Strandskoonmaak-inisiatief deelgeneem – ŉ jaarlikse byeenkoms wat omsien na die see se gesondheid. Douw Steyn, volhoubaarheidsdirekteur van Plastics SA, het in ŉ verklaring gesê 2017 sal onthou word as die jaar wat die meeste vrywilligers getrek het om die strande skoon te maak. “Ons sal eers later vanjaar die amptelike statistieke kry van hoeveel vullis opgetel is, maar ons kan beslis sê daar was ŉ toename in gemeenskapsgroepe, skole en ondernemings wat vanjaar deelgeneem het. En dít ten spyte van die gure weer in Kaapstad op die skoonmaakdag.” Meer as 400 skoonmaakpunte rondom die Kaap en 40 in KwaZulu-Natal is gekoördineer. Hoewel die vrywilligers ingelig is oor die strandrommel, was hulle steeds geskok oor die hoeveelheid vullis wat opgetel is. Vrywilligers by Houtbaai (Foto: Verskaf) “Sowat 75% van die see se vullis is afkomstig van landafval. Sonder behoorlike rommelopruiming sal ŉ stortvloed puin die see ingaan. Selfs ŉ pakkie wat onnadenkend by ŉ motorvenster uitgegooi word, kan uiteindelik in die see beland,” het Steyn gesê. “Ons moet die belangrikheid van doeltreffende rommelbestuurstelsels beklemtoon en ons pogings om die publiek op te lei oor die rol van herwinning opskerp. Plastiek is nie die probleem nie, mense wat nie hul plastiekprodukte behoorlik weggooi nie is die probleem.” Die volgende internasionale skoonmaakprojek sal op 15 September 2018 plaasvind, as deel van Wêreldskoonmaakdag. Dít sal in Nieu-Seeland begin en die gang van die son volg deur 24 tydsones. Dit sal 36 uur later in Hawaii eindig. Vrywilligers van oor die wêreld sal dan saamstaan in die stryd teen onwettige afval.